Marks (lidn)

**Marks** () om Venäman lidn da lidnankund Saratovan agjan keskuzpalas. Se om Marksan rajonan (edel 1941. vot — kantonan) administrativižeks keskuseks da palaks.

## Istorii
Eländpunktan aluz om pandud saksalaižil kolonistoil vl 1765 kuti *Jekaterinenštadt* () Jekaterina II Sur'-imperatornaižen oiktastuseks. Sil-žo aigal žilon toine nimituz oli *Baronsk*. Šingotihe tabakon kazvatandal i maižanduzinstrumentoiden tehmižel päpaloin. Vll 1915−1919 eländpunktan nimi oli *Jekaterinograd* (), žilo sai makundan lidnan statusad vn 1918 4. päiväl sulakud. Udesnimitihe *Marksštadt:aks* (saks. *Marxstadt*) vn 1919 semendkus Karl Marks-tedomehen kanzannimen mödhe. Vn 1941 28. päiväl elokud tühjitihe Volganrandan saksalaižiden Tazovaldkundad i deportiruihe saksalaižiden kanzoid (lidnan ristitišton 86,3 % vl 1939) toižihe tahondoihe. Vn 1942 semendkun 16. päiväspäi lidn om nügüdläiženke nimitusenke.

Marks šingotase elektrotehnižel Mossar-tegimel (elektrusen märičimed, kassižed apparatad, tahografad, pidatimed lämuzdiodiden alusel) i sömtegimištol (olud, argvoi, pühävoi).

## Geografijan andmused

Lidn sijadase rajonan lodehes, Volgan hural randal, 20 m ü.m.t. keskmäižel korktusel.

Matkad Saratovhasai om vižkümne kuz' kilometrad päivlaskmha-suvipäivlaskmha orhal vai 67 km avtotel. Toižed lähembaižed lidnad oma Engel's 49 km suvipäivlaskmha orhal vai 53 km avtotedme, i Vol'sk 58 km pohjoižpäivnouzmha orhal vai 145 km avtotedme. «Saratov — Balakovo»-avtotekeskust läbitab lidnad.

## Tobmuz
Marks om lidnankundan (municipaližen ühtnikan) üks'jäižeks eländpunktaks.

Lidnankundan tobmuden pämez' om sen Nevondkundan ezimez'. Edeližed Nevondkundan ezimehed oma Andrei Koštanenkov (reduku 2018 — reduku 2023), Oleg Cibul'skii (tal'vku 2016 — reduku 2018), Jurii Mel'ničonok (radoi vn 2016 tal'vkuhusai).

## Eläjad
Vl 1939 lidnan ristitišt oli 16 100 eläjad. Vn 2010 Venäman rahvahanlugemižen mödhe lidnan eläjiden lugu oli 31 531 ristitud, rajonan pol', vn 2021 — 28 749 ristitud. Kaik 31 788 eläjad oli lidnas vl 2017. Lidnan ristitišt vajehtihe 31..33 tuhad eläjid röunoiš vll 1989−2019, kaikiš suremb oli 33 200 eläjad vl 2001.

Rahvahad (ozutadud rahvahudenke vl 2010): venälaižed — 86,8 %, kazahlaižed — 2,8 %, totarlaižed — 2,5 %, ukrainalaižed — 2,3 %, armenijalaižed — 1,1 %, toižed rahvahad — 4,5 %.

Viden religijan pühäpertid oma saudud lidnas: ortodoksižen hristanuskondan (jumalanpert' i časoun'), evangeliž-lüteranine, riman katoline, mormonoiden loičendpert', islaman pühäpert'.

## Openduz
Lapsiden opendusen aluzkundad oma severz'-se päivkodid, nell' keskškolad (nomer 1, 3, 4, 6), licei, školanirdpol'žen radon keskuz, kaks' čomamahtoiden školad (nomer 1 i 2), norišton «Olimp»-sportkeskuz.

Marksan politehnine kolledž i Saratovan valdkundaližen agrarižen universitetan filial Marksas oma lidnan professionaližen opendusen aluzkundoikš.

## Galerei

Здание администрации города Маркс.jpg|Lidnan administracijan sauvuz (2015)
Лютеранская церковь; Маркс 01.jpg|Lüteranine jumalanpert', vn 2017 nägu
Christ the King Roman Catholic church, Marx.jpg|Hristan-kunigahan riman katoline jumalanpert', vn 2009 nägu
SAM4033 Маркс ул Ленина 36 - Рынок.jpg|Torgusen istorine sauvuz vl 2017
Маркс Особняк Саббельфельда 15 сентября 2017.jpg|Lapsiden čomamahtoiden škol (2017, ende Sabel'fel'd-edheotajan erižpert')


## Homaičendad


## Irdkosketused
* Lidnan tobmuden oficialine sait (''gorodmarks.mo64.ru'').